31995L0045
L 226/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 95/45/ЕО НА КОМИСИЯТА
от 26 юли 1995 година
за определяне на специфични критерии за чистота на оцветителите, които са предназначени за влагане в храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно добавките, които са разрешени за влагане в храни, предназначени за консумация от човека (1), последно изменена с Директива 94/34/ЕО (2), и по-специално член 3, параграф 3, буква а) от нея,
след консултация с Научния комитет по храните,
като има предвид, че е необходимо да се установят критерии за чистота на всички оцветители, посочени в Директива 94/36/ЕО на Европейския парламент и на Съвета от 30 юни 1994 г. относно оцветителите, които са предназначени за влагане в храни (3);
като има предвид, че е необходимо да се преразгледат критериите за чистота на оцветителите, посочени в Директива на Съвета от 23 октомври 1962 г. за сближаване на разпоредбите на държавите-членки относно оцветителите, които са разрешени за влагане в предназначени за консумация от човека храни (4), последно изменена с Директива 85/7/ЕИО (5);
като има предвид, че е необходимо да се вземат предвид спецификациите и техниките за анализ на оцветители, които са определени в Кодекс Alimentarius и от Съвместния ФАО/СЗО експертен комитет по хранителни добавки (СЕКХД);
като има предвид, че изготвените по производствени методи хранителни добавки или изходни суровини, които съществено се различават от включените в оценката на Научния комитет по храните или от посочените в настоящата директива трябва да бъдат представени за оценка от Научния комитет по храните с оглед на пълното им оценяване, като се наблегне на критериите за чистота;
като има предвид, че предвидените в настоящата директива мерки са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
Критериите за чистота, посочени в член 3, параграф 3, буква а) от Директива 89/107/ЕИО за оцветителите, упоменати в Директива 94/36/ЕО, са определени в приложението към настоящата директива.
Член 8 и приложение III към Директивата от 23 октомври 1962 г. се заличават.
Член 2
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от 1 юли 1996 г. Те незабавно информират Комисията за това.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Въпреки това пуснатите на пазара или етикетирани преди 1 юли 1996 г. продукти, които не съответстват на настоящата директива, могат да се продават до изчерпване на количествата.
Член 3
Настоящата директива влиза в сила на третия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 26 юли 1995 година.